REGULAMENTUL (CE) nr. 1183/2007 AL CONSILIULUI
din 18 septembrie 2007
de modificare și actualizare a Regulamentului (CE) nr. 1334/2000 de instituire a unui regim comunitar pentru exporturile de produse și tehnologii cu dublă utilizare
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133,
având în vedere propunerea Comisiei,
întrucât:
(1)
Regulamentul (CE) nr. 1334/2000 al Consiliului (1) impune ca produsele cu dublă utilizare (inclusiv produsele software și tehnologiile) să facă obiectul unui control eficace atunci când sunt exportate din Comunitate.
(2)
Pentru a permite statelor membre și Comunității să își respecte angajamentele internaționale, anexa I la Regulamentul (CE) nr. 1334/2000 stabilește lista comună a produselor și tehnologiilor cu dublă utilizare menționate la articolul 3 din respectivul regulament, care pune în aplicare controale pentru dublă utilizare internațional acceptate, inclusiv Aranjamentul de la Wassenaar, Regimul de control al tehnologiilor pentru rachete (MTCR), Grupul furnizorilor nucleari (NSG), Grupul Australia și Convenția privind interzicerea armelor chimice (CWC).
(3)
Articolul 11 din Regulamentul (CE) nr. 1334/2000 prevede ca anexele I și IV să fie actualizate în conformitate cu obligațiile și angajamentele relevante și cu orice modificare a acestora din urmă, pe care fiecare stat membru le-a acceptat în calitate de membru al regimurilor internaționale de neproliferare și al acordurilor internaționale de control al exporturilor sau prin ratificarea tratatelor internaționale relevante.
(4)
Anexa I și anexa IV la Regulamentul (CE) nr. 1334/2000 ar trebui modificate pentru a se ține cont de modificările adoptate de către Aranjamentul de la Wassenaar, Grupul Australia, MTCR și NSG ulterior modificărilor aduse anexelor respective prin Regulamentul (CE) nr. 394/2006.
(5)
În scopul facilitării consultării de către autoritățile de control al exporturilor și de către operatori, ar trebui publicată o versiune actualizată și consolidată a anexelor la Regulamentul (CE) nr. 1334/2000.
(6)
Prin urmare, Regulamentul (CE) nr. 1334/2000 ar trebui modificat în consecință,
ADOPTĂ PREZENTUL REGULAMENT:
Articolul 1
Anexele la Regulamentul (CE) nr. 1334/2000 se înlocuiesc cu textul din anexa la prezentul regulament.
Articolul 2
Prezentul regulament intră în vigoare în a treizecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 septembrie 2007.